N á v r h
na zvýšenie maximálnych cenových nákladov nájomných bytov a limitov dotácií pre Programy  poskytovania  dotácií  na  výstavbu  nájomných bytov, poskytovania dotácií na výstavbu technickej  vybavenosti  a  poskytovania  dotácií na odstraňovanie systémových porúch bytových domov.
––––––––––––––––––––––––––––––––––––––––––––––––––––––––––––––––––––––––––––––––

Nadväzne na uznesenie vlády SR č. 665 z 23. augusta 2000, ktorým boli schválené Programy poskytovania dotácií na výstavbu nájomných bytov, poskytovania dotácií na výstavbu technickej vybavenosti a poskytovania dotácií na odstraňovanie systémových porúch bytových domov vyhlásilo Ministerstvo výstavby a regionálneho rozvoja Slovenskej republiky /ďalej len „MVRR SR“/.
•	Smernicu MVRR SR č. 8/1999, ktorou sa určujú pravidlá pre poskytovanie dotácií na výstavbu nájomných bytov v znení neskorších predpisov,
•	Smernicu MVRR SR č. 2/2000, ktorou sa určujú pravidlá pre poskytovanie dotácií na výstavbu technickej vybavenosti v znení neskorších predpisov a
•	Smernicu MVRR SR č. 3/2000, ktorou sa určujú pravidlá pre poskytovanie dotácií na odstránenie systémových porúch bytových domov v znení neskorších predpisov.

V týchto smerniciach sú stanovené maximálne cenové náklady a maximálne limity dotácie v cenách roku 2001 na výstavbu nájomných bytov, na výstavbu technickej vybavenosti a na odstránenie systémových porúch bytových domov, podľa ktorých sa poskytujú finančné prostriedky mestám a obciam, ako aj správcom bytového fondu.
	Ministerstvo podľa článku 10 uvedených smerníc môže upraviť výšku cenových nákladov a dotácie nadväzne na rast indexu cien v stavebníctve, zverejnenom Štatistickým úradom Slovenskej republiky za predchádzajúci kalendárny rok. Tento index je k dispozícii v marci bežného roku za predchádzajúci rok.
	Vzhľadom na dlhší čas prípravy stavieb a snahu vytvoriť podmienky pre plnenie programového vyhlásenia vlády SR v oblasti výstavby bytov je žiadúce, aby budúci žiadatelia o poskytnutie dotácie poznali v predstihu podmienky spoluúčasti štátu na výstavbe technickej vybavenosti a nájomných bytov pre rok 2002. Včasným rozhodnutím o upravených výškach maximálnych cenových nákladov nájomných bytov a limitov dotácií pre rok 2002 sa vytvoria podmienky pre plynulé začínanie nových stavieb už v prvých mesiacoch roku 2002.
	Z týchto dôvodov MVRR SR navrhuje, aby sa pre jednotlivé programy vyhlásili upravené maximálne cenové náklady nájomných bytov a limitov dotácií pre rok 2002 v predstihu, už v roku 2001 podľa indexu rastu cien stavebných prác, ktorý stanovil Štatistický úrad Slovenskej republiky za január až september 2001.
	Podľa podkladov Štatistického úradu Slovenskej republiky index rastu cien stavebných prác za obdobie január až september 2001 je 7 %. Možno očakávať, že tento index sa za ostávajúce tri mesiace zásadne nezmení. MVRR SR nadväzne na rozhodnutie vlády SR a v súlade s článkom  10 citovaných smerníc oznámi zvýšenie maximálnych cenových nákladov a výšky dotácie o 7 % všetkým krajským úradom a uverejní ich vo Vestníku vlády SR a vo Vestníku Ministerstva výstavby a regionálneho rozvoja SR s tým, že tieto upravené výšky cenových nákladov nájomných bytov a limitov dotácií platia pre všetky žiadosti, ktoré ministerstvo obdrží po 15. novembri 2001 na stavebné práce a dodávky vykonané v roku 2002 a v ďalších rokoch.